Kegyelem nektek és békesség Istentől a mi Atyánktól és az Úr Jézus Krisztustól!

Jn 5,26-30  
*Mert ahogyan az Atyának van önmagában élete, úgy a Fiúnak is megadta, hogy élete legyen önmagában. 27Sőt arra is adott neki hatalmat, hogy ítéletet tartson, mert ő az Emberfia. 28Ne csodálkozzatok ezen, mert eljön az óra, amelyben mindazok, akik a sírban vannak, meghallják az ő hangját, 29és kijönnek: akik a jót tették, az életre támadnak fel, akik pedig a rosszat cselekedték, az ítéletre támadnak fel. 30Én önmagamtól nem tehetek semmit: ahogyan tőle hallom, úgy ítélek; és az én ítéletem igazságos, mert nem a magam akaratát keresem, hanem annak az akaratát, aki elküldött engem.*

Reménnyel megajándékozott Gyülekezet!

„*Mert ahogyan az Atyának van önmagában élete, úgy a Fiúnak is megadta, hogy élete legyen önmagában.”*Hadd kezdjem én is igénk első mondatával! Szeretném, hogy ez a mondat, vagy legalább ez a bizonyosság, nagy felkiáltó jellel, lenne ott ma is mindenki előtt, hogy a mi mennyei Atyánknál élet van! Nem végesség, nem elmúlás, nem a jövő bizonytalansága. A mi Urunk kijelenti nekünk, hogy Nála élet van. Élet van a te számodra is és erre hív el, ebbe hív meg téged is!

Most pedig, hogy ebbe a tétel mondatba mindenki jól belekapaszkodott elindulhatunk együtt mai igénk, illetve mai vasárnapunk kibontásába.   
Ma Ítélet vasárnapja után, Reménység vasárnapja van. Nem a reszkető reményt kereső alkudozás vasárnapja, hanem a mi élő Reménységünk vasárnapja. Ne keverjük össze!  
Hadd kérdezzem meg így most mindenkitől, hogy mikor kapaszkodtál utoljára teljes szíveddel a (nagy betűs) Reménységbe?  
Ismét mondom, nem a lottónyeremény szerű „végülis bejöhet” féle reménységről beszélek!  
És mivel gyanakszom, hogy most inkább gondolkodunk az eseten és időponton és nem rögtön rávágtuk, hogy „Most is, biztos szívvel a Reménységen csüngök, abba kapaszkodok!”, így megkérdezném azt is, hogy miért csak akkor? Talán csalódtál már a Reménységedben? Vagy talán csak túl sokszor csalódtál a másik oldalban, azokban a bizonyos „talán összejön” szintű reménykedésekben?

Igen, ahogy mondtam nem ugyanaz a kettő, mi mégis összekötjük őket és hagyjuk, hogy hatással legyenek egymásra. De talán pont ezért jobb is, ha az alapoknál kezdjük és megkérdezem azt, hogy neked mit is jelent a remény?  
Egy százalékos esély? Valószínűség, illetve valószínűtlenség, ami mégis olyan jó lenne, ha beteljesedne? Vagy egy ígéret, amire lehet alapozni, amit ugyan még nem tapasztalok teljes egészében, de bele helyezem a bizalmam?  
És most, hadd kapcsoljak vissza a kiemelt tételmondatunkhoz – amit remélem még senki nem hagyott el útközben – a remény életet, vagy leginkább csak csalfa ábrándozást, emberi vágyaidat jelenti neked?  
Talán mindenkinek emlékeibe rémlik még Csokonai Vitéz Mihály verse: A reményhez. *„Földiekkel játszó, Égi tünemény, Istenségnek látszó, Csalfa, vak Remény!”*Itt az egyházi év, és lassan a naptári év végéhez is közeledve, Hozzád is szól a kérdés: Neked reménységed van, neked megerősítő ígéret az életedben a Krisztustól kapott kegyelem? Vagy már megfáradtál testileg és lelkileg, és te is inkább búcsút intenél a reménységnek is a költővel együtt: *„Bájoló lágy trillák! Tarka képzetek! Kedv! Remények! Lillák! Isten véletek!”*?

Reménység vasárnapján talán pont arra akar rámutatni számodra is az Úr, hogy miért is nem csalfa lehetőség csupán az Ő kegyelme, a krisztusi reménység.  
Vegyünk egy egyszerű példát: a sorban állást. Gyermekkoromból még tisztán rémlik, azaz izgalom, vágyakozás, reménykedés, ami egy-egy vidámparki sorban állás, vagy vízi csúszdához lassan fellépdelő sor közben bennem volt. Igen hosszú sorok voltak, emlékszem 30-40 percesre is. Mégis valahogy végig bennünk volt a felfokozott feszültség, a célra való töretlen főkuszálás, annak a biztos tudata, hogy bizony bőven megéri rendíthetetlenül végig járni / várni az utat, mert igazi kincs, elszalaszthatatlan élmény vár utána.   
Mára megfontolt, mérlegelő felnőtt lettem én is, aki elgondolkodik ár/érték arányon, befektetett idő és munka tekintetében a várható „nyereségen”, mérlegelem és kritikával fogadom azt a sok féle igazságot, amit hallok és olvasok. Próbálok tudatosan és felelősen dönteni, illetve így feladatokat és célokat vállalni. Mi az, ami ebbe sokszor nem, vagy csak alig-alig fér bele?  
A reménység. Az a bizakodás, ami gyermekként még olyan természetesen működött.   
Sokszor mondjuk, hogy a gyerekek nem tudnak, illetve meg kell még tanulniuk várni. Hát ez így nem igaz!  
A gyerekek többnyire türelmesnek nem tudnak lenni, de várni valamire, valakire élő reménységgel élni, úgy, hogy teljesen az határozza meg minden mozdulatukat, minden gondolatukat, na azt nagyon is tudnak. Ezzel a felnőtt embernek van problémája, mi felejtettünk el úgy igazán, zsigerien várakozni és reménységgel élni. Mert nekünk már túl sok a komoly tervezésünk és célkitűzésünk, amiért dolgozunk, áldozatot hozunk és realizálunk. Hozzá kötjük magunkat, a teljes gondolkodásunkat a világhoz. És így a hitünk is egyre inkább vallásgyakorlássá lesz, mert már nem az élő, bizakodó reménység fogja meghatározni, hanem a világban való céljaink és elvárásaink, a földi kapcsolódási pontok. Remekül látszik ez abból is, hogy mennyiszer várjuk, hogy keresztény szemszögből szólaljon meg az egyház a világi dolgokkal kapcsolatban, de arra mennyire vagyunk kíváncsiak, mikor egyszerűen csak Krisztusról beszél. Még a hívő gyülekezet is inkább azt kéri számon ma az igehirdetőkön, hogy legyenek már kicsit földhöz ragadtabbak, nem pedig azt, hogy még többet mondjanak Krisztusról és az Örök élet reménységéről.   
Krisztus frappáns képekkel, fordulatokkal és kérdésekkel tűzdelve tett tanúságot, de semmi másról, mint az Atyáról, a Mennyek országáról, az Isten akaratáról. Az apostolok írásait és beszédeit sokszor már olvasni sem szeretjük, mert tömény tanúságtétel, ehhez pedig nem fűlik már a fogunk, a fülünk, de a szívünk se nagyon. Pedig olvassuk csak el Péter pünkösdi prédikációját… Hát nem egy prédikátori mestermunka. A megnyitott szívekbe azonban a Szentlélek meg tudta eleveníteni a tiszta és egyszerű tanúságtételt. Nem volt szükség se showműsorra, se a világhoz való kötődésre és főleg nem realizálásra, hogy el tudják fogadni a megszólító reménységet.  
Mi – úgy tűnik -, hogy már biztosan túlhaladtuk ezeket a kérdéseket, vagy már túl jól ismerjük az Isten akaratát, talán már túlképzettek vagyunk a Krisztusból…  
Hiszen nekünk ez már unalmas, ezerszer halott „tananyag”, csak ezért már nem jövünk el templomba, csak ezért már a Bibliát se nyitjuk ki otthon. Valahogy belénk költözött az érzés, hogy mi már kigyakoroltuk a vallásunkat, hiszen már le is vizsgáztunk a konfirmációkor, meg van az 5ös, vagy legalábbis görbül, tehát pipa, én már jól működő keresztény vagyok.   
Vallás és hit. Áldozatbemutatás, vagy élő reménység? Itt válik el igazán a két út. Hamar kibukik az a bizonyos gerenda, mikor a túlképzettség hite, a bemagolt hangzatosságok kezdik már csak a hitéletet jelenti egy közösségben. Mert ez nem élő reménységgel buzgó hitélet, ez reménytelenségbe fulladt vallásosság.

Így az egyházi év végen talán ebben tarts komoly önvizsgálatot! Te hogyan szeretnél Isten elé állni, vallásos stréberként büszkén, de élő reménység nélkül kiüresedetten, vagy bízó, belé kapaszkodó reménységgel, élő Krisztus hittel?  
Ha már annyira tudunk bízni a saját igazságérzetünkben, hát ítélje meg mindenki most a saját hitét! Neked, van még remény, van még élő reménységed?

Jézus ezt mondja alapigénkben: „*27Sőt arra is adott neki hatalmat, hogy ítéletet tartson, mert ő az Emberfia. 28Ne csodálkozzatok ezen, mert eljön az óra, amelyben mindazok, akik a sírban vannak, meghallják az ő hangját, 29és kijönnek: akik a jót tették, az életre támadnak fel, akik pedig a rosszat cselekedték, az ítéletre támadnak fel.”*  
Jobb lenne még most elkezdeni keresni azt a gyermeki reménységet és valóban arra építeni a hitéletünket, mert, ahogy az igében is olvastuk, ne legyen csodálkozás: Krisztus ítéletet fog tartani. Akik az Ő közelében, akik élő kapcsolatban vannak Vele, nekik kegyelmet fog hirdetni, de akik Tőle távol vannak a szívükkel, azok távol is fognak maradni Tőle, pont azon helyen, amivel eddigi életükben is megelégedtek, a reménytelen kárhozatban.   
Térjünk vissza tehát a kezdeti kérdéshez! Mikor kapaszkodtál utoljára teljes szíveddel a Reménységbe?  
Engedd el végre minden világi kérdésedet, problémádat, vágyódásodat és az összezavaró igazságérzetedet is és kapaszkodj végre csak és kizárólag az igaz Reménységbe, Jézus Krisztusba. Ő magáról is ezt mondja és neked is ezt tanácsolja a mai igében is: „*és az én ítéletem igazságos, mert nem a magam akaratát keresem, hanem annak az akaratát, aki elküldött engem”*  
Kapaszkodj bele kizárólag, minden világi ellenérzésed ellenére is az Isten akaratába és mint a legjobb ejtőernyőre bízd rá magad teljesen. Mert ezzel a kegyelemmel élni fogsz, ha Krisztus tölti be teljesen a szíved, akkor nem fogsz a földbe csapódni, bármennyire is félelmetesnek, vagy reménytelennek tűnik is a zuhanás. Hiszen ahogyan már a prédikáció elején is együtt vallottuk az igével: a mi mennyei Atyánknál élet van! Nem végesség, nem elmúlás, nem a jövő bizonytalansága. A mi Urunk kijelenti neked, hogy Nála élet van, örök élet. Ez a tiszta és egyszerű reménység éltessen benneteket, ahogyan Péter írja első levelében: *„A minden kegyelem Istene pedig, aki elhívott titeket Krisztusban az ő örök dicsőségére, miután rövid ideig szenvedtetek, maga fog titeket felkészíteni, megszilárdítani, megerősíteni és megalapozni.”* Ámen.